b'\n_START_ARTICLE_\nMelodi Grand Prix 1986\n_START_SECTION_\nSendingen\n_START_PARAGRAPH_\nFor f\xc3\xb8rste gang ble konkurransen flyttet ut av Oslo. Valget falt p\xc3\xa5 Stavanger, byen som hadde tapt for Bergen i kampen om \xc3\xa5 f\xc3\xa5 huse den internasjonale finalen samme \xc3\xa5r. NRK la ned store ressurser i finalen og lovet at den skulle sette \xc2\xabtidligere finaler i skyggen\xc2\xbb. Finalen ble arrangert foran 4000 tilskuere i Stavanger idrettshall, tilknyttet Stavanger Forum l\xc3\xb8rdag 22.\xc2\xa0mars. Jarl Goli var programleder._NEWLINE_Ti sanger deltok, og fem av dem var plukket ut fra 750 innsendte bidrag i NRKs \xc3\xa5pne konkurranse. De fem siste var invitert av NRK. Utvelgelsesjuryen besto av Ellen Nikolaysen, Fred N\xc3\xb8ddelund og Jens Wendelboe. Finalistene ble akkompagnert av et 15-mannsorkester under ledelse av Fred N\xc3\xb8ddelund. Koret besto av Kari Gj\xc3\xa6rum, Frank \xc3\x85dahl, Sigvart Dagsland og Kari Iveland._NEWLINE_Anita Skorgan og Jahn Teigen sto for pauseinnslaget, der de framf\xc3\xb8rte et utdrag av rockeoperaen \xc2\xabBoheme 86\xc2\xbb._NEWLINE_Sju juryer stemte p\xc3\xa5 de ti sangene, og det ble raskt en tvekamp mellom forh\xc3\xa5ndsfavorittene \xc2\xabInkululeko\xc2\xbb og \xc2\xabRomeo\xc2\xbb. Til slutt vant \xc2\xabRomeo\xc2\xbb komfortabelt og ble Norges bidrag i Eurovision Song Contest p\xc3\xa5 hjemmebane.\n_START_SECTION_\nHendelser\n_START_PARAGRAPH_\nP\xc3\xa5 forh\xc3\xa5nd var J\xc3\xb8rn Hoel og Ketil Stokkan favorittene til \xc3\xa5 vinne, med bysbarn Mia Gundersen, Alex og Creation som outsidere. Sistnevnte brukte ogs\xc3\xa5 fyrverkeri p\xc3\xa5 scenen, noe som var f\xc3\xb8rste gang i Melodi Grand Prix-sammenheng, ogs\xc3\xa5 Frank Aleksandersen brukte fyrverkeri. Flere av artistene brukte ogs\xc3\xa5 r\xc3\xb8yk p\xc3\xa5 scenen, ogs\xc3\xa5 det for f\xc3\xb8rste gang i Melodi Grand Prix._NEWLINE_Ketil Stokkan hadde med seg Jonny Nymoen og Olav Klingen fra Great Garlic Girls p\xc3\xa5 scenen. Det var f\xc3\xb8rste gang dragartister deltok i Melodi Grand Prix._NEWLINE_Flere medier roset ogs\xc3\xa5 NRK for den storslagne sendingen fra Stavanger. Alex var skuffet over at \xc2\xabFri\xc2\xbb kom nest sist og mente juryene stemte partisk og diskriminerte henne fordi hun var polsk. Dagen etter finalen fl\xc3\xb8y VG vinnerne til Bergen for at de skulle f\xc3\xa5 ta Grieghallen i n\xc3\xa6rmere \xc3\xb8yesyn. Fotograferingen tok s\xc3\xa5 lang tid at Great Garlic Girls mistet flyet til K\xc3\xb8benhavn og dermed m\xc3\xa5tte avlyse et show der._NEWLINE_Vinnermelodien ble ingen stor salgssuksess. \xc2\xabRomeo\xc2\xbb l\xc3\xa5 fire uker p\xc3\xa5 VG-lista med femteplass som beste notering. Albumet Romeo solgte kun 7500 eksemplarer, og plateselskapet Slagerfabrikken tapte rundt 750\xc2\xa0000 kroner. Selskapets Audun Tylden innr\xc3\xb8mmet at de forregnet seg: \xc2\xabVi trodde vi skulle f\xc3\xa5 mer igjen efter alle pengene og all innsatsen vi la ned i Bergen. Det har aldri skjedd at en norsk\xc2\xa0Grand\xc2\xa0Prix-artist har solgt s\xc3\xa5 d\xc3\xa5rlig.\xc2\xbb sa Tylden._NEWLINE_Derimot fikk s\xc3\xb8lvvinneren, J\xc3\xb8rn Hoel, sitt nasjonale gjennombrudd med sin \xc2\xabInkululeko\xc2\xbb. \xc3\x85ret etter ga han ut plata Varme ut av is, og han ble \xc3\x85rets spellemann under Spellemannprisen 1987.'